Politiek - Orania Beweging
Die daarstelling van die Afrikanervryheidstigting in Maart 1988 en die besluit om Afrikanerselfbeskikking in die Noordwes-Kaap te probeer verwesenlik is een van die belangrikste politieke stappe in die Afrikaner geskiedenis van die afgelope drie dekades. Die uiteindelike aankoop van Orania en vestiging van 'n lewenskragtige gemeenskap wat steeds na selfbeskikking streef, was en is ook 'n daad van politieke krag tydens 'n periode waar die Afrikaner sy politieke inspraak en vermoë grootliks verloor het.
Toe die Afrikanervryheidstigting in 1988 gestig is, was die Nasionale Party groot en sterk en was die Konserwatiewe Party in opmars. Vandag bestaan nie een van die twee meer nie. Die meeste groot en kragdadige Afrikaner politieke instellings van die 1980's en 1990's het intussen hulle deure gesluit of begin wegkwyn. Talle randorganisasies, protesbewegings en paniekerige pogings het gekom en gegaan.
Hoewel daar sedert die politieke revolusie van 1994 'n paar sterk Afrikanerorganisasies soos Solidariteit en AfriForum na vore getree het, kon die Afrikanervryheidstigting / Orania Beweging as politieke instelling volhoubaar voortgaan om by sy oprigtingsdoel van 1988 te bly staan. Die nuwe energie waarmee daar in Afrikanerkringe gedink en gedoen word is baie opwindend en Orania en sy politieke instellings is volledig deel van hierdie proses.
Bou 'n gemeenskap wat uitgesproke is teen rassisme, meerderwaardigheid, haat en wat op die hoop op 'n beter verlede geskoei is en wat eerder fokus op 'n trots op ons Christelike geloof, Afrikaans, Afrikanerskap en wat ons oor meer as 350 jaar aan die suidpunt van Afrika vermag het.